## El Departament de Salut d’Elda tindrà un nou Hospital de Dia de Salut Mental amb 25 places

*** Elda tindrà una unitat de Neuroestimulació, un servici que no existix a la Comunitat Valenciana, i que s’implantarà també en altres departaments de salut
* El director de l’Oficina de Salut Mental i Addiccions, Bartolomé Pérez, afirma que la Conselleria, “lluny de falses retallades assistencials, pretén dotar el departament dels recursos necessaris i el reforçarà, a més, gràcies al mecanisme de col·laboració que permet l’Agrupació Sanitària Interdepartamental”**

El director de l’Oficina Autonòmica de Salut Mental i Addiccions (OSMA), Bartolomé Pérez, ha anunciat que en el Departament de Salut d’Elda, “lluny de falses retallades assistencials, s’ampliaran els recursos amb un nou Hospital de Dia de Salut Mental, que tindrà 25 places, així com amb una unitat de Neuroestimulació, que actualment no existix a la Comunitat Valenciana, i que s’implantarà també en altres departaments”.

De fet, el Consell aprovarà en breu el plec de contractació per a la creació de 18 hospitals de dia de Salut Mental per a l’atenció d’adults, entre estos el del departament d’Elda. A més, estan previstes altres 25 places per a l’atenció de salut mental a la població infantojuvenil en este departament.

Pérez ha fet estes declaracions durant la seua visita a l’hospital d’Elda, on ha explicat que la intenció de la Conselleria de Sanitat és que “este departament de salut siga el centre referent en salut mental de l’Agrupació Sanitària Interdepartamental Alacant-Centre”.

Bartolomé Pérez ha mantingut una reunió amb el gerent de l’Agrupació Sanitària Interdepartamental (ASI) Alacant-Centre, Francisco Soriano, i la gerent del Departament de Salut d’Elda, Pilar Lucas, amb la finalitat d’establir les línies estratègiques que permeten reforçar l’atenció a la salut mental dels ciutadans d’Elda.

Per a fer-ho, a més dels nous recursos anunciats, Bartolomé Pérez ha explicat que “aplicarem el mecanisme que ens permet l’ASI, que és el reforç i desplaçament de professionals perquè puguen atendre en este cas els pacients de salut mental”.

D’esta manera “l’objectiu és ampliar els recursos en l’àrea de salut mental d’Elda per a oferir la millor atenció als pacients i fer que este servici assistencial siga més atractiu i capte un major nombre d’especialistes”.

Sobre este tema, Pérez ha aclarit que no s’ha produït cap retallada assistencial en el departament d’Elda, sinó que disposa de 14 places de psiquiatria, de les quals 6 han quedat vacants a causa del problema de dèficit de professionals, “una qüestió que no solament afecta Elda sinó altres departaments de salut, així com en la resta de comunitats autònomes”, ha indicat. En este sentit, ha explicat que la finalitat de la Conselleria és reobrir l’actual Hospital de Dia de Salut Mental d’Elda després de l’estiu, i que fins llavors, els pacients continuen sent atesos pel servici de Salut Mental de l’Hospital d’Elda. D’esta manera, Elda tindrà dos hospitals de dia per a l’atenció a la salut mental de la població adulta en mantindre l’actual i posar en marxa un de nou.

Així mateix, ha recordat que enguany “el dèficit de professionals es veu agreujat en tot el país amb el problema dels MIR, que finalitzen el 30 de setembre, per la qual cosa durant este estiu no s’han pogut incorporar al sistema i reforçar l’atenció sanitària”.

**Dotació de recursos a Elda**

Quant als nous recursos, des d’octubre es dotaran noves places per a atenció a salut mental a Elda. En concret, el departament de salut comptarà amb una direcció de secció de psiquiatria, dos places de psicòleg de salut mental i dos places de psicòlegs de detecció precoç, que és el personal que estarà en contacte amb les escoles per a l’atenció a l’alumnat.

Així mateix, Bartolomé Pérez ha assenyalat que l’objectiu és que Elda “dispose de recursos que permeten oferir la millor atenció i resulten atractius per als professionals de salut mental a l’hora de triar departament”.

Fecha: 17/07/2024